Jong pa voor vrou, kind doodgeskietJuandré Kidson (Foto: Facebook) ’n Jong pa is Saterdagaand op die N4 buite Brits in Noordwes doodgeskiet terwyl hy besig was om die band van hul voertuig om te ruil. Die slagoffer is geïdentifiseer as Juandré Kidson. Hy het saam sy vrou, Johanette, en hul babadogtertjie op die hoofweg gery toe hulle oor klippe gery het wat glo opsetlik op die hoofweg geplaas is. Volgens kapt. Aafje Botma, polisiewoordvoerder, is Kidson deur die drie mans oorval terwyl hy besig was om die motor se band te ruil wat deur die klippe beskadig is. “Die verdagtes het hom oorweldig en doodgeskiet. Sy vrou is ook geskiet en gewond. Die kind is nie beseer nie.” Die verdagtes het die gesin glo van selfone en ander items beroof. Die polisie ondersoek sake van moord en poging tot moord. “My broer ek het nie woorde nie. My hart is in stukke. Jy moet sag rus boeta, ek sal my alles gee om na Bellie en Johanette te kyk waar ek kan. Tot ons mekaar weer sien. Lief vir jou,” het Marco Kidson, Juandré se broer, op Facebook gesê. Johanette het ook op Facebook ‘n inskrywing gemaak na die voorval. “My man, my lewensmaat, beste vriend en pappa van ons eenjarige dogtertjie is wreed vermoor in ’n rooftog. Ons is stukkend. Asseblief bid vir ons.”